SA Rugby is teen rassisme gekant(Foto: Paolo92/Pixabay) SA Rugby (Saru) het Saterdag gedurende die Superfan-wedstryde op Loftus Versfeld ’n duidelike standpunt teen rassisme ingeneem, maar geen speler is gedwing om die knie ter ondersteuning van die Black Lives Matter-beweging te buig nie. Vóór elke wedstryd is Saru se credo rakende diversiteit en gelyke behandeling voorgelees, terwyl die Sharks besluit het om in ‘We Say No To Racism’-hemde op die veld te draf. “Suid-Afrikaanse rugby is verbind tot ‘n omgewing waar almal welkom is, ongeag van hul ras, kleur, geloof of geslag,” lui die credo. Die nasionale rugbybeheerliggaam het homself weer tot sy Rugby Against Discrimination and Racism (Radar)-veldtog verbind. Saru het dié inisiatief verlede jaar tydens ’n toets teen Australië op Emirates Airline-park van stapel gestuur. Volgens die credo erken Saru die ongelykhede van die land se verlede en dat hy homself daartoe beywer dat mense van verskillende agtergronde aanvaar en waardeer moet word. “Ons erken dat geleentheid die enigste ding is wat een persoon van ’n ander skei. Rugby is ’n sport vir almal, waar ons diversiteit en inklusiwiteit vier en verbind is tot ’n beter toekoms vir almal.” “Ons is Suid-Afrika met al sy uitdagings, maar as Suid-Afrikaners het ons al vantevore bewys dat ons sterker is as ons saamwerk. Ons sal nie verdeeld wees nie.” Nathi Mthethwa, die minister van sport, het vroeër gesê dat hy nie teen die Suid-Afrikaanse spelers sal optree wat versuim het om die knie ter ondersteuning van die Black Lives Matter-beweging te buig nie. Dit het gevolg ná die Sale Sharks se agt Suid-Afrikaanse spelers, Rob du Preez (losskakel), Faf de Klerk (skrumskakel), Dan du Preez (agtsteman), Jono Ross (kaptein en flank), Lood de Jager (slot), Jean-Luc du Preez (slot), Akker van der Merwe (haker) en Coenie Oosthuizen (stut) staande gebly het in hul Gallagher Premiership-wedstryde terwyl van hul spanmaats gekniel het. “Ek kan nie namens Saru praat nie, maar ek het geen planne om teen die spelers op te tree wat nie die knie gebuig het nie,” het Mthethwa tydens ’n parlementêre sessie gesê. Hy was egter steeds teleurgesteld in hul optrede.